BEGRUNDELSE

1. Nylig afgørelse fra Rådet om suspension af forpligtelser fra Samhørighedsfonden

Den 13. marts 2012 besluttede Rådet ved gennemførelsesafgørelse 2012/156/EU[1] at suspendere et beløb på 495,2 mio. EUR af Samhørighedsfondens forpligtelser til Ungarn med virkning fra den 1. januar 2013. Beløbet udgør 0,5 % af BNP og 29 % af landets tildeling af midler fra Samhørighedsfonden for 2013. Denne afgørelse var baseret på Rådets afgørelse 2012/139/EU[2] af 24. januar 2012 om, at Ungarn ikke havde truffet virkningsfulde foranstaltninger som reaktion på Rådets henstilling af 7. juli 2009 for at korrigere det uforholdsmæssigt store underskud på en troværdig og holdbar måde senest i 2011.

Der er fastsat betingelser for at opnå bistand fra Samhørighedsfonden, og adgangen til denne bistand er gjort betinget af, at et uforholdsmæssigt stort underskud undgås, jf. artikel 126 i traktaten om Den Europæiske Unions funktionsmåde (TEUF)[3]. Betingelserne tager sigte på at øge de nationale regeringers incitament til at føre en sund finanspolitik og dermed medvirke til at etablere de rette makroøkonomiske betingelser, der er nødvendige for at sikre en effektiv anvendelse af midlerne fra Samhørighedsfonden. I henhold til artikel 4, stk. 1, i Rådets forordning (EF) nr. 1084/2006 af 11. juli 2006 om oprettelse af Samhørighedsfonden og om ophævelse af forordning (EF) nr. 1164/94 kan Rådet på forslag fra Kommissionen beslutte at suspendere hele eller dele af forpligtelserne fra fonden til den pågældende medlemsstat, hvis: i) den pågældende medlemsstat er omfattet af en procedure vedrørende et uforholdsmæssigt stort underskud og ii) ikke har truffet virkningsfulde foranstaltninger til opfølgning af Rådets henstilling i henhold til artikel 126, stk. 7, i TEUF[4] inden for den givne frist. Det, der udløser en suspension af forpligtelserne, er derfor en rådsafgørelse vedtaget med hjemmel i artikel 126, stk. 8, i TEUF[5].

Beslutningen om, hvor store forpligtelser fra Samhørighedsfonden der skulle suspenderes, havde til formål at sikre, at suspensionen både var effektiv og forholdsmæssig og samtidig tog hensyn til den nuværende overordnede økonomiske situation i Den Europæiske Union og Samhørighedsfondens relative betydning for den pågældende medlemsstats økonomi.

2. Betingelser for at ophæve suspensionen af Samhørighedsfondens forpligtelser til Ungarn

Konstaterer Rådet, at den berørte medlemsstat har truffet de fornødne korrigerende foranstaltninger, beslutter Rådet uden ophold i overensstemmelse med artikel 4, stk. 2, i forordning (EU) nr. 1084/2006 at ophæve suspensionen af de berørte forpligtelser.

I forbindelse med vedtagelsen af Rådets gennemførelsesafgørelse 2012/156/EU fremsatte Kommissionen følgende erklæring: "For at fremme Rådets afgørelse agter Kommissionen uden ophold at fremlægge sin vurdering af, om der er truffet virkningsfulde foranstaltninger, når den ungarske regering har vedtaget korrigerende foranstaltninger, som opfylder Rådets henstilling af 13. marts 2012 i medfør af artikel 126, stk. 7, i TEUF". Som reaktion på den ungarske regerings tilsagn om, at de fornødne korrigerende foranstaltninger ville blive afspejlet i Ungarns konvergensprogram, som skulle foreligge i april 2012, og i andre tilknyttede offentlige dokumenter, tilkendegav Rådet, at det ville drøfte dette spørgsmål igen på sit møde den 22. juni 2012 med henblik på at ophæve suspensionen, hvis betingelserne er opfyldt.

2.1. Rådets henstilling i henhold til artikel 126, stk. 7, i TEUF af 13. marts 2012 med henblik på varigt at korrigere det uforholdsmæssigt store offentlige underskud inden 2012

I sin nye (femte) henstilling til Ungarn i henhold til artikel 126, stk. 7, i TEUF fastsatte Rådet en forlænget frist i 2012 med henblik på at bringe situationen med et uforholdsmæssigt stort underskud til ophør på en troværdig og holdbar måde. Rådet anmodede specifikt de ungarske myndigheder om at: i) sikre, at man når underskudsmålet for 2012 på 2,5 % af BNP, hvilket ifølge Kommissionens foreløbige prognose fra februar 2012 ville kræve en yderligere finanspolitisk indsats på mindst 0,5 % af BNP, som skal opnås gennem yderligere specificering og gennemførelse af allerede planlagte og yderligere fornødne konsolideringsforanstaltninger af strukturel art; ii) afsætte eventuelle ekstraordinære gevinster til forbedring af den samlede saldo; iii) træffe de nødvendige yderligere foranstaltninger af strukturel art med henblik på at sikre, at underskuddet i 2013 forbliver et godt stykke under tærsklen på 3 % af BNP, også efter den fuldstændige udfasning af engangsindtægter svarende til ca. 1 % af BNP; iv) indarbejde bestemmelser om tilstrækkelige reserver i de kommende budgetlove. Samtidig understregede Rådet, at budgettilpasningen burde bidrage til at få den offentlige bruttogældskvote til at falde, og at indsatsten også skulle støttes af de foreslåede forbedringer i rammerne for den finanspolitiske styring.

2.2. Kommissionens vurdering af de iværksatte foranstaltninger

På baggrund af de aktuelle oplysninger ser det ud til, at Ungarn har truffet foranstaltninger med tilstrækkeligt potentiale til at korrigere det uforholdsmæssigt store underskud. Trods den lette svækkelse af de overordnede makroøkonomiske forhold, jf. Kommissionens forårsprognose fra 2012, forventes budgetunderskuddet at nå 2,5 % af BNP i 2012 og forblive et godt stykke under referenceværdien på 3 % af BNP i 2013 i overensstemmelse med Rådets henstilling fra marts. De nye foranstaltninger, som blev annonceret i forbindelse med konvergensprogrammet, omfatter yderligere strukturelle foranstaltninger på 0,3 % af BNP og en forbedring af den strukturelle saldo med 0,25 % af BNP i 2012 sammenlignet med den vurdering, der ligger til grund for Rådets henstillinger fra marts 2012. Dette er noget lavere end den anbefalede yderligere finanspolitiske indsats på 0,5 % af BNP, men kan generelt godtages i betragtning af revisionerne af den potentielle BNP-vækst, og eftersom de forventede indtægter er lavere end det, der normalt kunne forventes ud fra almindelig skatteelasticitet. Brugen af uventede ekstraindtægter til at forbedre målet og indarbejdelsen af bestemmelser om tilstrækkelige reserver i de kommende budgetlove skal stadig påvises. Ifølge Kommissionens prognose fra foråret 2012 forventes den offentlige gæld at falde til 78,5 % af BNP i 2012 og lidt mere i 2013. Endelig er der opnået fremskridt med hensyn til forbedringer i rammerne for den finanspolitiske styring, men der skal stadig udvikles og vedtages vigtige reformer inden parlamentets forårssamling. På den baggrund og i lyset af de nylige data for væksten i første kvartal, som er værre end forventet, vil Kommissionen fortsat nøje overvåge budgetudviklingen i Ungarn i overensstemmelse med stabilitets- og vækstpagten, navnlig i lyset af det langtrukne forløb for denne procedure i forbindelse med uforholdsmæssigt store underskud. Regeringens halvårlige rapporter om proceduren i forbindelse med uforholdsmæssigt store underskud vil være en af informationskilderne til dette formål.

3. Foreslået ophævelse af suspensionen af Samhørighedsfondens forpligtelser til Ungarn

Under hensyntagen til sin vurdering af de foranstaltninger, som Ungarn har iværksat som reaktion på Rådets henstilling i henhold til artikel 126, stk. 7, i TEUF af 13. marts 2012 med henblik på at bringe situationen med et uforholdsmæssigt stort underskud til ophør senest i 2012, finder Kommissionen, at betingelserne for at ophæve suspensionen af samhørighedsfondens forpligtelser er opfyldt.

I overensstemmelse hermed foreslår Kommissionen Rådet, at det ophæver suspensionen af samhørighedsfondens forpligtelser fastlagt i Rådets gennemførelsesafgørelse 2012/156/EU.

Kommissionen vil fortsat nøje overvåge den finanspolitiske udvikling i Ungarn, jf. artikel 10 i Rådets forordning nr. 1467/97 af 7. juli 1997 om fremskyndelse og afklaring af gennemførelsen af proceduren i forbindelse med uforholdsmæssigt store underskud, herunder på grundlag af regeringens halvårlige rapporter om proceduren i forbindelse med uforholdsmæssigt store underskud, og inden for rammerne af overvågningen af programmets gennemførelse efter udløbet af den finansielle bistand, der blev stillet til rådighed for Ungarn i henhold til Rådets beslutning af 4. november 2008 om mellemfristet finansiel bistand fra Fællesskabet til Ungarn[6], eller under et nyt EU-program for finansiel støtte til Ungarn, som Rådet godkender. Hvis det på et hvilket som helst tidspunkt før ophævelsen i henhold til artikel 126, stk. 12, i TEUF påvises, at de trufne foranstaltninger ikke er tilstrækkelige, vil Kommissionen henstille til Rådet, at det vedtager en ny afgørelse i henhold til artikel 126, stk. 8, og eventuelt foreslå Rådet, at det vedtager en afgørelse om at suspendere Samhørighedsfondens forpligtelser.

2012/0144 (NLE)

Forslag til

RÅDETS GENNEMFØRELSESAFGØRELSE

om ophævelse af suspensionen af Samhørighedsfondens forpligtelser til Ungarn

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde,

under henvisning til Rådets forordning (EF) nr. 1084/2006 af 11. juli 2006 om oprettelse af Samhørighedsfonden og om ophævelse af forordning (EF) nr. 1164/94[7], særlig artikel 4, stk. 2,

under henvisning til forslag fra Europa-Kommissionen og

ud fra følgende betragtninger:

(1) Artikel 4 i forordning (EF) nr. 1084/2006 omhandler betingelserne for støtte fra Samhørighedsfonden. Ifølge stk. 1 deri kan Rådet beslutte at suspendere hele eller dele af forpligtelserne fra fonden til den pågældende medlemsstat med virkning fra den 1. januar året efter beslutningen om suspension, hvis Rådet i overensstemmelse med artikel 126, stk. 8, i TEUF har konstateret, at den pågældende medlemsstat ikke har truffet virkningsfulde foranstaltninger til opfølgning af Rådets henstilling i henhold til traktatens artikel 126, stk. 7, i TEUF[8].

(2) Ved beslutning 2004/918/EF[9] fastslog Rådet den 5. juli 2004 i overensstemmelse med artikel 104, stk. 6, i traktaten om Det Europæiske Fællesskab (TEF), at der forelå et uforholdsmæssigt stort underskud i Ungarn. Rådet vedtog den 5. juli 2004 en første henstilling, den 8. marts 2005 en anden henstilling og den 10. oktober 2006 en tredje henstilling rettet til Ungarn i overensstemmelse med artikel 104, stk. 7, i TEF. I overensstemmelse med artikel 104, stk. 7, i TEF vedtog Rådet den 7. juli 2009 sin fjerde henstilling til Ungarn ("Rådets henstilling af 7. juli 2009") med henblik på at bringe situationen med et uforholdsmæssigt stort underskud til ophør senest i 2011.

(3) Rådet vedtog den 24. januar 2012 afgørelse 2012/139/EU[10] i overensstemmelse med artikel 126, stk. 8, i TEUF om, at Ungarn ikke havde truffet virkningsfulde foranstaltninger som reaktion på Rådets henstilling af 7. juli 2009.

(4) Den 13. marts 2012 besluttede Rådet ved gennemførelsesafgørelse 2012/156/EU[11] at suspendere en del af forpligtelserne fra Samhørighedsfondens forpligtelser med virkning fra den 1. januar 2013 i overensstemmelse med artikel 4 i forordning (EF) nr. 1084/2006. Beslutningen om, hvor store forpligtelser fra Samhørighedsfonden der skulle suspenderes, havde til formål at sikre, at suspensionen både var effektiv og forholdsmæssig og samtidig tog hensyn både til den nuværende overordnede økonomiske situation i Den Europæiske Union og Samhørighedsfondens relative betydning for den pågældende medlemsstats økonomi. Rådet fandt det hensigtsmæssigt i tilfælde af en første anvendelse af artikel 4, stk. 1, i forordning (EF) nr. 1084/2006 for en given medlemsstat at fastsætte beløbet til 50 % af tildelingen af midler fra Samhørighedsfonden for 2013, dog højst 0,5 % af den pågældende medlemsstats nominelle BNP som skønnet af Kommissionens tjenestegrene. I overensstemmelse hermed besluttede Rådet at suspendere 495 184 000 EUR af Samhørighedsfondens forpligtelser til Ungarn med virkning fra den 1. januar 2013.

(5) I overensstemmelse med artikel 126, stk. 7, i TEUF vedtog Rådet samme dag en revideret henstilling til Ungarn ("Rådets henstilling af 13. marts 2012"), hvor fristen for at bringe situationen med et uforholdsmæssigt stort underskud til ophør blev fastsat til 2012. Det blev specifikt henstillet til Ungarn: i) at gennemføre en yderligere finanspolitisk indsats på mindst 0,5 % af BNP gennem yderligere specificering og gennemførelse af konsolideringsforanstaltninger af strukturel art med henblik på at nå underskudsmålet for 2012 på 2,5 % af BNP; ii) at afsætte eventuelle ekstraordinære gevinster til forbedring af den samlede saldo; iii) at træffe de yderligere foranstaltninger af strukturel art, der er behov for til at sikre, at underskuddet i 2013 forbliver et godt stykke under tærsklen på 3 % af BNP; iv) at indarbejde bestemmelser om tilstrækkelige reserver i de kommende budgetlove. Samtidig understregede Rådet, at budgettilpasningen burde bidrage til at få den offentlige bruttogældskvote til at falde, og at indsatsen også skulle støttes af de foreslåede forbedringer i rammerne for den finanspolitiske styring.

(6) Den 23. april 2012 indgav Ungarn den årlige opdatering af konvergensprogrammet med en beskrivelse af landets budgetstrategi for at opnå en holdbar korrektion af det uforholdsmæssigt store underskud inden fristen i 2012. De officielle underskudsmål og den planlagte finanspolitiske indsats er i overensstemmelse med Rådets henstilling i henhold til artikel 126, stk. 7, i TEUF af 13. marts 2012. Programmet bekræfter det tidligere mellemfristede mål på 1,5 % af BNP, som efter planen nås inden 2013. I overensstemmelse med opdateringen reduceres den offentlige gæld løbende i hele programperioden til 77 % af BNP i 2013 og til under 73 % af BNP i 2015. Hvad angår reform af den finanspolitiske styring, oplyste myndighederne, at de vil forelægge parlamentet de nødvendige ændringsforslag i løbet af forårssamlingen.

(7) På grundlag af offentligt tilgængelige oplysninger konkluderede Kommissionen i sin meddelelse af 30. maj 2012[12], at Ungarn har truffet de fornødne korrigerende foranstaltninger, som tydeligt peger i retning af en korrektion af det uforholdsmæssigt store underskud. Budgetunderskuddet forventes navnlig at nå 2,5 % af BNP i 2012 og forblive et godt stykke under referenceværdien på 3 % af BNP i 2013 i overensstemmelse med Rådets henstilling fra marts. Tages der tillige hensyn til alle offentligt tilgængelige oplysninger, som regeringen har fremlagt siden midten af marts, forventer Kommissionens tjenestegrene specifikt, at underskuddet for 2013 vil udgøre 2,7 % af BNP. Også på baggrund af virkningen af revisionerne af den potentielle BNP-vækst og den forventede afvigelse fra almindelig skatteelasticitet kan den finanspolitiske indsats i 2012 generelt vurderes at være i overensstemmelse med det krævede. Brugen af uventede ekstragevinster og indarbejdelsen af bestemmelser om tilstrækkelige reserver i de kommende budgetlove er stadig ikke påvist. Ifølge Kommissionens prognose fra foråret 2012 forventes den offentlige gæld at falde til 78,5 % af BNP i 2012 og lidt mere i 2013. Endelig er der opnået fremskridt med hensyn til forbedringer i rammerne for den finanspolitiske styring, men der skal stadig udvikles og vedtages vigtige reformer, inden parlamentets forårssamling slutter. På den baggrund og i lyset af de nylige data for væksten i første kvartal, som er værre end forventet, vil Kommissionen fortsat nøje overvåge budgetudviklingen i Ungarn.

(8) Ungarn har generelt truffet de fornødne korrigerende foranstaltninger som reaktion på Rådets henstilling af 13. marts 2012 med henblik på at korrigere det uforholdsmæssigt store underskud inden for den frist, Rådet har fastsat. Rådets gennemførelsesafgørelse 2012/156/EU om suspension af en del af forpligtelserne fra Samhørighedsfonden bør derfor ophæves.

(9) Hvis det på et hvilket som helst tidspunkt, førend afgørelsen om, at der foreligger et uforholdsmæssigt stort underskud, ophæves i henhold til artikel 126, stk. 12, i TEUF, påvises, at de trufne foranstaltninger ikke er tilstrækkelige, vil Rådet på grundlag af en henstilling fra Kommissionen vedtage en ny afgørelse i henhold til artikel 126, stk. 8, i TEUF. Rådet kan på forslag af Kommissionen vedtage en afgørelse om at suspendere Samhørighedsfondens forpligtelser —

VEDTAGET DENNE AFGØRELSE:

Artikel 1

Den delvise suspension af Samhørighedsfondens forpligtelser til Ungarn, som er fastsat i Rådets gennemførelsesafgørelse 2012/156/EU, ophæves.

Denne afgørelse er rettet til Ungarn.

Udfærdiget i Bruxelles, den .

På Rådets vegne

Formand

[1] EUT L 78 af 17.3.2012, s. 19.

[2] EUT L 66 af 6.3.2012, s. 6.

[3] Der har afløst artikel 104 i traktaten om oprettelse af Det Europæiske Fællesskab (TEF), der henvises til i artikel 4 i forordning (EF) nr. 1084/2006.

[4] Der har afløst artikel 104, stk. 7, i traktaten om oprettelse af Det Europæiske Fællesskab (TEF), der henvises til i artikel 4 i forordning (EF) nr. 1084/2006.

[5] Der har afløst artikel 104, stk. 8, i traktaten om oprettelse af Det Europæiske Fællesskab (TEF), der henvises til i artikel 4 i forordning (EF) nr. 1084/2006.

[6] EUT L 37 af 6.2.2009, s. 5.

[7] EUT L 210 af 31.7.2006, s. 79.

[8] Der har afløst artikel 104 i traktaten om oprettelse af Det Europæiske Fællesskab (TEF), der henvises til i artikel 4 i forordning (EF) nr. 1084/2006.

[9] EUT L 389 af 30.12.2004, s. 27.

[10] EUT L 66 af 6.3.2012, s. 6.

[11] EUT L 78 af 17.3.2012, s. 19.

[12] COM(2012) XXXLINK TO BE INSERTED HERE AFTER THE 30TH OF MAY